Cmorej, Peter, poslanec NR SR (2022-10-04):
Ďakujem pekne za slovo. Tak máme tu tzv. reformu I. piliera, máme tu zákon, ktorého dnešné znenie a pozmeňujúci návrh, ktorý pani Hajšelová prednesie ako myslím že písomne prihlásená, je teda výsledkom ďalšieho množstva klamstiev od pána ministra. Tak, pani Hajšelová, som zvedavý, či vy vôbec viete, čo budete čítať, tak vám to dnes poviem. Tak v tomto zákone, v tejto novele, v tomto pozmeňujúcom návrhu sa začína demontáž II. piliera, a to v bode 2, kde sa zmrazuje príspevok do II. piliera, ktorý je aktuálne 5,5 % a mal sa v nasledujúcich dvoch rokoch zvýšiť vždy o 0,25 % na 6 %. Aktuálne teda pán minister, predpokladám, že dôvodom je, že takto nakoniec hľadá peniaze pre svoj rodičovský bonus, ktorý je, samozrejme, to hlavné, čo je v tejto novele, v tomto zákone. Takže svoj slávny rodičovský bonus nakoniec zafinancuje z peňazí sporiteľov v II. pilieri, teda sporiteľov budúcich dôchodcov a ešte z peňazí zdravotne ťažko postihnutých, k čomu sa za chvíľočku dostanem, to bude určite zaujímať pani spravodajkyňu. No, takže v tomto zákone, v tejto novele, ktorú predloží pani poslankyňa Hajšelová, máme, že súčasný, teda súčasný príspevok do II. piliera sa zachová aj v nasledujúcom roku, a teda pokiaľ nepríde k nejakej ďalšej zmene zákona, tak v roku 2024 sa teda zvýši o 0,25 % a teda až číslovka 22 sa nahrádza číslovkou 24, vlastne posúva sa to o dva roky a potom o ďalšie dva roky sa vlastne posúva ten posun na 6 %. Len týmto spôsobom to môžem komentovať, nakoľko tento pozmeňujúci návrh sa objavil na webe asi pred hodinkou, čo neviem teda, že či, pán minister, si rátal s tým, že si to možno nestihneme naštudovať alebo čo, ale teda to už sú typické ťahy pána ministra. Ďalej ešte dávam do pozornosti jednu zmenu. Veľmi veľa dôchodcov, alebo teda pracujúcich mi písalo, že už sa nebudú zarátavať do dôchodku ich roky štúdia. A ja som hovoril, že to neni tak úplne pravda, lebo to len v tom novom spôsobe predčasného starobného dôchodku, ktorý sa zavádza, ku ktorému sa ešte dostanem, to len tam sa nebudú zarátavať roky štúdia, a tu zrazu máme pozmeňujúci návrh, ktorý do § 67 dopĺňa odsek, ktorý hovorí, že na účely nároku na predčasný starobný dôchodok, to znamená na hocijaký predčasný starobný dôchodok, je odpracovaným rokom rok dôchodkového poistenia okrem doby nezamestnanosti, doby odborného školenia alebo politického školenia a doby štúdia. Takže od účinnosti tohto ustanovenia všetci dôchodcovia, ktorí chceli ísť do predčasného starobného dôchodku a boli napríklad, a vyštudovali vysokú školu, ktorá sa im doteraz rátala do doby dôchodkového poistenia, tak sa im odteraz nebude rátať do doby dôchodkového poistenia a nebudú mať nárok na predčasný dôchodok. To znamená, že zistia zrazu z mesiaca na mesiac, že oni ešte musia odpracovať napríklad o päť rokov viac, inak nemajú nárok na predčasný starobný dôchodok. Samozrejme, do predčasného starobného dôchodku nám odchádzajú najmä ľudia, ktorí majú nejaké zdravotné znevýhodnenie a nevedia sa uplatniť na trhu práce, napríklad kvôli svojmu zdravotnému stavu, a títo ľudia teraz budú musieť čakať na predčasný starobný dôchodok ďalších päť rokov. Pani poslankyňa Žitňanská, vy ste teda chceli robiť spravodajkyňu k tomuto bodu, lebo teda ževraj to je vaša srdcová záležitosť, nechceli ma, samozrejme, pustiť spravodajcovať, lebo ešte nebodaj by som mohol rozprávať, koľko by som chcel, takže takto som aspoň obmedzený na 30 minút a prípadných ďalších 10 minút ústnej. Tak ja teda pevne verím, že keď to je vaša srdcová záležitosť, tak tiež sa teda vyjadríte k tomu, že takto chcú poškodiť práve cieľovú skupinu, za ktorú vy bojujete ako levica v tomto parlamente, a teraz tu spravodajcujete zákon, vďaka ktorému aj títo zdravotne ťažko postihnutí budú musieť čakať na predčasný starobný dôchodok o päť až šesť rokov. Ja naozaj som prekvapený, že hnutie SME RODINA ide takto poškodiť dôchodcov, myslím, že to je pekný slogan, že SME RODINA poškodzuje dôchodcov. Pozerám, že pán poslanec Linhart poškodzuje dôchodcov alebo pani Hajšelová poškodzuje dôchodcov. Naozaj som prekvapený, že takto, že k tomuto sme sa dostali. No, čo je teda problematické na tom zákone som už hovoril v prvom čítaní. Kedy, tiež som to spomínal, bolo stretnutie, ktoré zorganizoval premiér Heger, bolo to dlhé stretnutia a sme prechádzali tento zákona. Môžte, prosím vás, utíšiť ctené plénum, trošku sa nepočujem, ďakujem. (Zaznievanie gongu.) Kde sme teda prechádzali, že či môžme tento zákon vôbec posunúť do druhého čítania, že ktoré body sú problematické, môžem poprosiť... (Prerušenie vystúpenia predsedajúcim.)